ลุ้น SET รีบาวด์รับ “ดาวน์ฟิวเจอส์” พุ่งเกือบ 200 จุด-เอเชียดีดบวกคลายวิตกเงินเฟ้อสหรัฐฯ
ลุ้น SET รีบาวด์รับ "ดาวน์ฟิวเจอส์" พุ่งเกือบ 200 จุด-เอเชียดีดบวกคลายวิตกเงินเฟ้อสหรัฐฯ
12 ต.ค. 2561

ผู้สื่อข่าวรายงานว่า ตลาดหุ้นเอเชียในช่วงเช้าวันนี้ (12 ต.ค. 61) เคลื่อนไหวทั้งในแดนบวกและลบ ขณะที่นักลงทุนยังคงวิตกกังวลเกี่ยวกับผลกระทบจากสงครามการค้า นอกจากนี้ แม้ว่าอัตราผลตอบแทนพันธบัตรสหรัฐขยับลงหลังจากการเปิดเผยดัชนีราคาผู้บริโภค (CPI) ที่ต่ำกว่าคาดเมื่อคืนนี้ แต่นักลงทุนมองว่าอัตราผลตอบแทนพันธบัตรยังคงอยู่ในระดับที่สูง ซึ่งอาจเป็นปัจจัยที่ทำให้ธนาคารกลางสหรัฐ (เฟด) เร่งปรับขึ้นอัตราดอกเบี้ย
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,323.43 จุด ลดลง 267.43 จุด, -1.18%
ดัชนี SSE Composite ตลาดหุ้นจีนเปิดวันนี้ที่ 2,574.04 จุด ลดลง 9.42 จุด, -0.36%
ดัชนี HSI ตลาดหุ้นฮ่องกงเปิดวันนี้ที่ 25,401.41 จุด เพิ่มขึ้น 135.04 จุด, +0.53%
ดัชนี TAIEX ตลาดหุ้นไต้หวันเปิดวันนี้ที่ 9,811.58 จุด เพิ่มขึ้น 5.47 จุด, +0.06%
ดัชนี KOSPI ตลาดหุ้นเกาหลีใต้เปิดวันนี้ที่ 2,131.66 จุด เพิ่มขึ้น 1.99 จุด, +0.09%
ดัชนี FTSE STI ตลาดหุ้นสิงคโปร์เปิดวันนี้ที่ 3,055.17 จุด เพิ่มขึ้น 7.78 จุด, +0.26%
ดัชนี FBMKLCI ตลาดหุ้นมาเลเซียเปิดวันนี้ที่ 1,703.92 จุด ลดลง 4.57 จุด, -0.27%
ดัชนี PSE Composite ตลาดหุ้นฟิลิปปินส์เปิดวันนี้ที่ 6,872.89 จุด ลดลง 11.49 จุด, -0.17%
นอกจากนี้ นักลงทุนยังจับตาข้อมูลเศรษฐกิจจีนที่จะมีการเปิดเผยในวันนี้ ได้แก่ ยอดส่งออก ยอดนำเข้า และดุลการค้าเดือนก.ย., ยอดการลงทุนโดยตรงจากต่างประเทศ (FDI) เดือนก.ย. และยอดปล่อยเงินกู้สกุลเงินหยวนเดือนก.ย.
ด้านนายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ กล่าวว่า ตลาดหุ้นไทยเช้านี้คาดว่าจะรีบาวด์ขึ้น แม้ว่าดาวโจนส์เมื่อคืนที่ผ่านมาจะปรับตัวลงแรง แต่เช้านี้ดาวโจนส์ฟิวเจอร์บวกได้กว่า 100 จุด และอัตราผลตอบแทนพันธบัตร (Bond Yield) ของสหรัฐฯอ่อนตัวลงมา หลังจากที่เงินเฟ้อสหรัฐฯออกมาต่ำกว่าที่คาดไว้ ทำให้แรงกดดันลดลง นักลงทุนเริ่มคลายวิตก โดยตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ
สำหรับนักลงทุนต่างชาติที่ขายสุทธิเมื่อวานนี้กว่าหมื่นล้านบาท แต่ SET50 Future ก็ได้มีการทำ Long ไว้มาก แสดงให้เห็นว่าเงินไม่ได้ออกไป จึงคิดว่าหุ้นไทยน่าจะมีลุ้นรีบาวด์ได้
ทั้งนี้ ในช่วงเปิดเทรดมาตลาดฯอาจจะบวกได้ก่อน และรอดูท่าทีตลาดฯอีกที เนื่องจากตลาดบ้านเราจะปิดทำการ 3 วัน พร้อมให้ติดตามตัวเลขดุลการค้าของจีนในวันนี้พร้อมให้แนวรับ 1,673-1,666 จุด ส่วนแนวต้าน 1,695-1,700 จุด
ขณะที่ ดัชนีดาวโจนส์ล่วงหน้า (Dow Jones Futures) ณ เวลา 9.28 น. (ตามเวลาประเทศไทย) อยู่ที่ระดับ 25,326 จุด ปรับตัวเพิ่มขึ้น 176 จุด หรือ 0.70%
 
อนึ่ง ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (11 ต.ค.) เนื่องจากนักลงทุนกังวลว่า สงครามการค้าอาจส่งผลกระทบต่อผลประกอบการของบริษัทจดทะเบียน นอกจากนี้ แม้ว่าอัตราผลตอบแทนพันธบัตรสหรัฐขยับลงหลังจากการเปิดเผยดัชนีราคาผู้บริโภค (CPI) ที่ต่ำกว่าคาดเมื่อคืนนี้ แต่นักลงทุนมองว่าอัตราผลตอบแทนพันธบัตรยังคงอยู่ในระดับที่สูง ซึ่งอาจเป็นปัจจัยที่ทำให้ธนาคารกลางสหรัฐ (เฟด) เร่งปรับขึ้นอัตราดอกเบี้ย
โดยดัชนีเฉลี่ยอุตสาหกรรมดาวโจนส์ปิดที่ 25,052.83 จุด ร่วงลง 545.91 จุด หรือ -2.13% ขณะที่ดัชนี S&amp;P500 ปิดที่ 2,728.37 จุด ลดลง 57.31 จุด หรือ -2.06% และดัชนี Nasdaq ปิดที่ 7,329.06 จุด ลดลง 92.99 จุด หรือ -1.25%